
	[bookmark: nev]DEBNÁR LILLA DÓRA
Néprajz
MA, 3. félév
Debreceni Egyetem
Bölcsészettudományi Kar
	






Témavezető:
	Dr. Lajos Veronika
tudományos munkatárs, DE BTK




"Itthon vagyok otthon, de otthonra megyek haza" Tárgyhasználat és az otthonosság összefüggései egy debreceni egyetemi kollégiumban

„Itthon vagyok otthon, de otthonra megyek haza.” Tárgyhasználat és otthonosság összefüggése egy debreceni egyetemi kollégiumban
Kutatásomat 2012 áprilisa és 2012 októbere között végeztem. A dolgozat alapjául 15 egyetemista lánnyal készült interjú szolgál. Mindannyian a Debreceni Egyetem hallgatói, és a Kossuth Lajos Kollégium III. épületének lakói.
Dolgozatomban kollégista lányok tárgyakhoz való viszonyulásán keresztül szeretném szemléltetni, hogy a fogyasztói társadalom nem arctalan fogyasztókból épül fel. Napjainkban a minket körülvevő tárgyak száma folyamatosan gyarapszik, de ugyanakkor mindenkinek lehetőséget biztosít saját tárgyi világ létrehozására, és egyéni attitűd kialakítására a tárgyakhoz való viszonyulásban. A fogyasztói társadalmon belül van ugyan egy minden egyénre jellemző domináns viszony a tárgyakhoz, de ezen belül többféle viszonyulás lehetséges. Minden egyén számára más jelentéseket hordozhat magában egy-egy tárgy.
A tárgyakhoz való hozzáállásban előforduló különbségek érzékeltetésének céljából a kollégista lányokat négy nagy csoportba osztottam. Az interjúalanyok tárgyak iránt tanúsított viselkedése, a saját tárgyaikról való beszédmód a rendszerezés alapja. A vizsgálat során a tárgyaktól nem távolítottam el a kontextust, figyelembe vettem, hogy a kollégista lányok hogyan értelmezik saját tárgyaik jelentését.
Az embert körülvevő tárgyak kulturális jelentéseket hordoznak magukban. A saját tárgyakkal a kollégisták saját világának egy darabja kerül a kollégistával a kollégiumi szobába. Így a tárgyak kontextusa megváltozik, de a rendező elv változatlan marad. A diákok kollégiumba hozott tárgyain keresztül betekintést nyerhetünk tulajdonosaik világképére és életmódjára.
Az otthonosság érzete sok esetben összefügg a személyes tárgyak jelenlétével vagy hiányával. A tárgyak mennyiségére hatással lehet a kollégista lakhelye és a kollégium közötti távolság, de az otthonosság kérdésében nem a tárgyak mennyisége a döntő. A kollégiumi szobában jelenlévő tárgyak mennyiségét a kollégista lányok tárgyakhoz való viszonyulása határozza meg. A kollégiumi szobákban lévő tárgyakhoz ugyanakkor erős érzelmi kötődés mellett gyakran transzcendens érték is kapcsolódhat.



